L. Nagy, poslanec: (2006-12-05):
Medzi základné ciele legislatívnych prác patrí aj vyváženosť právneho poriadku, pričom tento predpoklad je napĺňaný takým súladom zákona s právnym poriadkom, aby dosahovanie cieľov sledovaných jedným zákonom nebránilo a nesťažovalo dosahovanie cieľov sledovaných iným zákonom. To je citát z Legislatívnych pravidiel vlády Slovenskej republiky. Okrem toho legislatívne pravidlá celkom správne stanovujú aj zásadu, že navrhovaný zákon má obsahovať takú štruktúru, aby práva a právne povinnosti, ktoré sa fyzickým osobám a právnickým osobám ustanovia, dotvárali alebo rozvíjali jestvujúcu sústavu práv a povinností v súlade s ich doterajšou štruktúrou tak, že sa nestanú vnútorne protirečivými. Žiaľ, k takému rozporu dochádza v prípade uvedeného vládneho návrhu zákona o bankách. V priebehu pripomienkového konania Asociácia bánk dala pripomienku, ktorá sa nakoniec dostala aj do predloženého návrhu zákona zo strany vlády. Ide o § 93 ods. 8 a v znení pozmeňujúceho návrhu zákona ide o čl. I bod 62 návrhu. Budem citovať, ide o ôsmy odsek. Citujem: „Banka je oprávnená spracúvať osobné údaje klientov a iných dotknutých osôb na účely posúdenia rizík spojených so zamýšľaným obchodom medzi klientom a bankou v rozsahu podľa ods. 1 písm. a). Súčasťou predchádzajúcich súhlasov Národnej banky Slovenska podľa § 33 je rozhodnutie Národnej banky Slovenska o tom, či spracúvané osobné údaje, ktoré banka vymedzila vo svojej žiadosti o udelenie predchádzajúceho súhlasu svojím rozsahom, obsahom a spôsobom spracúvania alebo využívania zodpovedajú účelu ich spracúvania, či sú s daným účelom spracúvania zlučiteľné, či sú na dosiahnutie účelu nevyhnutné, alebo časovo a vecne neaktuálne vo vzťahu k tomuto účelu.“ Koniec citátu. Za potrebné považujem uviesť, že existuje u nás Úrad na ochranu osobných údajov Slovenskej republiky, ktorý za normálnych okolností je zúčastnený pripomienkového konania. V tomto prípade k tomu tak nedošlo a nebolo možné zo strany Úradu na ochranu osobných údajov pripomienkovať toto navrhované doplnenie § 93a a ods. 8, a teda takýmto spôsobom dochádza k porušenie niektorých zákonov. Ak by mal úrad možnosť vyjadrenia, zrejme by s prijatím tejto úpravy nesúhlasil, pretože takéto ustanovenie je v rozpore s § 6 ods. 1 písm. e) zákona č. 428/2002 Z. z. o ochrane osobných údajov v znení neskorších predpisov, ale zároveň, čo je veľmi závažná vec, minimálne taká závažná vec, že je to v rozpore so špeciálnym zákonom, je v rozpore aj so smernicou 95/46 ES Európskeho parlamentu a Rady z 24. októbra 1995 o ochrane jednotlivcov vzhľadom na spracúvanie osobných údajov a o voľnom pohybe takýchto údajov. Obe uvádzané právne normy vylučujú možnosť združovania osobných údajov, ktoré boli získané na rozdielne účely. Vládny návrh zákona však v navrhovanom ods. 8 § 93a však tak činí. Ja uznávam reálny problém, že existuje. Nespochybňujem, že je potrebné nejakým spôsobom riešiť v bankovníctve, ale aj inde reálny problém zneužívania bankových služieb rôznymi klientmi, ale tento spôsob, akým spôsobom vláda navrhuje vyriešiť problém, je proti špeciálnemu zákonu a je aj proti deklarácii, resp. smernici 95/46 Európskeho parlamentu. Preto dovoľte, aby som uviedol znenie pozmeňujúceho návrhu k vládnemu návrhu zákona, ktorým sa mení a dopĺňa zákon č. 483/2001 Z. z. Citujem: K čl. I bodu 62. „Bod 62 sa vypúšťa.“ Odôvodnenie. Znenie novonavrhovaného ods. 8 v § 93a je v rozpore s § 6 ods. 1 písm. e) zákona č. 428/2002 Z. z. o ochrane osobných údajov v znení neskorších predpisov, ako aj so smernicou 95/46 ES Európskeho parlamentu a Rady z 24. októbra 1995 o ochrane jednotlivcov vzhľadom na spracúvanie osobných údajov a o voľnom pohybe takýchto údajov. Obe uvádzané právne normy vylučujú možnosť združovania osobných údajov, ktoré boli získané na rozdielne účely. Vládny návrh zákona v navrhovanom ods. 8 § 93a však tak činí. Na záver len chcem povedať a ešte raz zopakovať, že prijatím novely zákona o bankách v takomto znení, ako som to spochybňoval, by dochádzalo k rozporu so základnými normami legislatívnej tvorby a bola by narušená jednak platnosť už prijatého zákona a smernice Európskej únie, čo teda platí aj na území Slovenskej republiky, ako aj rozšíreniu právomoci Národnej banky Slovenska v oblasti ochranných údajov, a to navyše s vylúčením jej zodpovednosti za túto oblasť. Ďakujem vám pekne.